أحسن خطوة يمكن دار دابا هي إلغاء مجانية التعليم الثانوي و التعليم العالي ! غاتبدا عليا بدوك البكائيات ديال ” واش الفقير مابغيتوهش يقرا “! “واش بغيتو ولاد المزاليط مايوصلوش للجامعة ؟” غانقوليك لاكنتي بصح مزلوط و باغي تقرا على راسك راه ماعندك مناش تخاف ! كنتي فيك غير الفم و باغي كلشي فابور راه ضربك تران. اولا غير تهنا آ بعرور! التعليم الأولي غادي يبقا مجاني، يعني الاطفال غادي يقدرو كاملين يدخلو للمدرسة و يتعلمو أبجدايات القراية و الكتابة و الحساب بالعربية و الفرنسية ! حيت الدولة ماشي مسخوطة باش تزيد تقودها على راسها وتغرق راسها بالأميين اكثر ماهي غارقة! لا الدولة بعقلها ! غادي تخليك تتعلم القراية و الكتابة و الحساب فابور، باش تعرف النوامر ديال الطوبيسات و تكتب سميتك و تسني الوراق و تقرا الورقة ديال الضريبة ! و باش الاحصائيات ديال الامية مايطلعوش و يحشمو بينا قدام الدول . التعليم لي ماغايوليش مجاني و ماخاصوش يكون مجاني أصلا، هو التعليم الثانوي و التعليم العالي ! يعني الليسي و لافاك، علاش هادشي ؟ أنا بعدا بالنسية ليا، لي كايخلي الغاء مجانية التعليم تكون ضرورة ملحة هاد الساعة هي “المسؤولية” لي خاص يحس بيها أي أب و أي أم كايقررو يبلزو ولد فالمغرب و ماكايضربوش ليه الحساب ! ع الله و عسى بنادم يفيق شوية من الگلبة ديال “كولا يتزاد برزقو” و يبدا يخمم قبل مايقرر يولد واحد و جوج و ثلاتة و ربعة و يربع يديه و يعول على الدولة تفرق عليهم المحافظ و تقريهم ليه و تخرجهم ليه بيلوطات و دكاترة و أطر عليا ! آه وي ! “شري تنضغ كري تبات” هادا هو المبدأ لي غادي عليه العالم كامل، ماكايناش شي حاجة سميتها كولا يتزاد برزقو. الناس كاتولد الولاد و كاتخطط ليهم لمستقبلهم و كاتوفر ليهم الفلوس لقرايتهم و سوايعهم و كتوبتهم و هادشي لي خاص الأسرة المغربية تفهمو ! أنه مايمكنش ليها تعول على الدولة باش تقري ليها الدري وتوصلو تال لافاك ! راه ميريكان لي ميريكان ! أول قوة اقتصادية فالعالم و من بين احسن الجامعات فالعالم و التعليم العالي عندها بالفلوس و لافاك ماكايدخلش ليها أي واحد ! و لا بغيتي دخل ليها خاصك يا إيما تكون قراي و تجيب شي منحة و لا يكونو عندك الفلوس و لا تاخد كريدي من البنك لي غادي ترجعو فاش تخدم ! هادشي كايوصلنا للنقطة الثانية : مزيان بنادم يحس بلي التعليم ” حق لمن يستحق” و المدرسة و الكلية ماشي زريبة يدخل ليها من هب و دب، الغاء مجانية التعليم غايخلق واحد الفيلتر غايبان بيه الطالب لي باغي يقرا بصح و مستاعد يخلص و يضحي ، و الشمكار لي مسالي قبو باغي غير يدي الطريق و يجيبها للمدرسة و الكلية و ماعلابالو لا بقراية لا بوالو، حيت فاش كاتبدا تخلص الحاجة، تالاماشداتش النفس على القراية ! غاتشدك على دوك الريالات لي كاتحطهم فيها ، هادشي غايخلينا نتهناو من دوك النماذج ديال التشرميل فالليسي و دوك صحاب لافاك لي كايشدو ليصونص على خمس سنين عوض ثلاتة و الماستر على عشر سنين عوض خمسة و لي كايضيعو وقتهم و كايضيعو موارد الدولة و كايبرزطو الأساتذة و الطلبة الاخرين باغين يقراو و كايأثرو على الجو العام، الفلوس هوما احسن فيلتر غايخلي أي واحد يمشي للمدرسة يحس بالمسؤولية ديالو، يقرا من نيتو و ينضابط و يختار المسلك لي كايناسبو و يتحمل مسؤولية اختياراتو و هادشي كلو كايصب فاتجاه تحسين جودة التعليم. ثالتا :خليونا نكونو واقعيين، ياك كلنا كانغوتو على تحسين جودة التعليم و الرفع بمستوى التعليم و كلشي كايتشكى من الرتبة المتدنية لي طايح فيها التعليم فالمغرب، ايوا باش بغيتو تحسنو مستوى التعليم ؟ باش بغيتو الدولة تبني المدارس ؟ و دير ليكم المختبرات فالثانويات ؟ و تشجع البحث العلمي ؟ و تخلص الأساتذة ؟ راه خاص الفلوس الصحاح يتحطو باش يتدار هادشي باش دولة تقدر تستثمر فالتعليم، و هاد الفلوس منين غايجيو ؟ غايجيو من المساهمات ديال المتعلمين و الاسر ديالهم ! و لكن آطونسيو ! باش هاد البلان ديال إلغاء مجانية التعليم يصدق و تكون منو الكاينة ! خاص أولا المساهمات تراعي الدخل ديال الأسر لي أصلا مقودة عليها و خاص فلوس التعليم يمشيو فيه و المساهمات لي غايخلصو الطلبة يستافدو منهم المدارس بطريقة مباشرة باش يحسنو من جودة الخدمات ديالهم و يطورو المنظومة التعليمية و تكون عندهم الاستقلالية المادية ماشي فلوس التعليم يديهم زعطوط و نصدقو لا ديدي لا الفانيدي. خاص المنظومة ديال المنح تتطور ! و ماتبقاش حابسة فديك المنحة الهزيلة ديال الدولة ! علاش الشركات الخاصة ماتعطيش منح للطلبة المتفوقين لي يمكن ينفعوها فالقطاعات لي كاتخدم فيها مثلا ؟! و نشوفو ماروك طيليكوم كاتعطي منح للطلبة المتفوقين لي بغاو يقراو فالمعهد العالي للبريد و المواصلات و لابوراطوار روش كايعطي منح للطلبة المتفوقين لي باغين يقراو فمسلك البيولوجيا فالكلية ؟ و جريدة فحال گوود‌ كاتتبنى جوج و لا ثلاتة ديال الطلبة لي جتازو امتحان المعهد العالي للصحافة بتفوق و يتهلى فيهم نجيم و يصرف ليهم منحة شهرية هو مول الخير و الدار الكبيرة تايساليو قرايتهم ؟ و طبعا ماشي غير بالغاء المجانية غايتحسن التعليم ! راكم كلكم عارفين بلي التعليم فالمغرب فحال راس الحق من ما ضربتيه يسيل دمو داكشي علاش الاصلاح ديال التعليم مرتابط باصلاح شلا حوايج اخرى من بينها الزلط و المستوى ديال الاساتذة و التكوين الهزيل ديالهم..
يتحدث الكاتب عن أهمية أن يكون التعليم الثانوي والعالي مجانيًا, وأن يكون هناك توزيع عادل للمسؤوليات بين الأسرة والحكومة. كما يتحدث عن أهمية تطوير نظام المنح الدراسية.